 Kọ àpilẹkọ lórí àkòrí yìí: Ààrẹ ìjọba àwarawa àkọkọ ní Nàìjíríà ní àwọn fọwọsí ìdìbò 2023  Ọbásanjọ : Ààrẹ Nàìjíríà tẹlẹ, Olúṣẹgun Ọbásanjọ ti sọ pé ayípadà rere ló yẹ kí ẹrọ ìdìbò ọdún 2023 jẹ fún Nàìjíríà. Bákan náà ló tún ṣèkìlọ pé bí àwọn èèyàn bá lọ ń dìbò nítorí bí ara ṣe ń ta wọn sí, àfàìmọ kí ǹkan máa bàjẹ ju bí ó ti wà tẹlẹ lọ. Ọbásanjọ ní bí ó bá jẹ pé lóòótọ lórílẹ èdè Nàìjíríà ti ṣetán fún àyípadà rere, ẹrọ ìdìbò ọdún 2023 gan ni yóò sọ ibi tí okùn yóò wọ lára akèrègbè. Nínú àtẹjáde kan tí agbẹnusọ rẹ Kẹhìndé Akínyẹmí fi síta lọjọ Àìkú, Olóyè Ọbásanjọ ṣàlàyé fún ìgbìmọ adarí Ẹgbẹ ọmọ bíbí ẹyà Tiv láti ìpínlè Benue, Mzough U Tiv tó bẹẹ wò nílu Abẹòkúta pé kí ipò adarí ṣíkúrò ní apá òkè ọya Nàìjíríà wá sí ẹkùn gúsù ni òun fọwọsí, kí ẹkùn àárínringbùngbun orílẹ-èdè Nàìjíríà, MiddleBelt pẹlú máa gbárùkù ti ètò mọkànmọkàn fún àkóso Nàìjíríà. Ó rọ àwọn ọmọ Nàìjíríà láti rí Nàìjíríà gẹgẹ bí  orílẹ-èdè àjùmọní láti dá a padà sí ipò tí Elédùmarè ṣẹdá rẹ láti wà. Ààrẹ Nàìjíríà tẹlẹ náà wá tún tẹnu mọ pé pẹlú bí iye àwọn èèyàn ṣe ń pọ si báyìí lórílẹ-èdè Nàìjíríà, epo rọbì kò le tán ìṣòro rẹ mọ, àfi kí kálukú gbárùkù ti iṣẹ ọgbìn ní ṣíṣe. Ètò ọgbìn nìkan ló le kojú ìṣòro bí èèyàn ṣe ń pọ síi lórílẹ-èdè Nàìjíríà báyìí. Ètò ọgbìn nìkan ló le bọ Nàìjíríà. 